বেআইনি মসজিদ ভাঙায় গড়িমসি, থানে পুরসভাকে ভর্ৎসনা বম্বে হাইকোর্টের

মুম্বই: গণতান্ত্রিক রাষ্ট্রে (Democratic State) কোনও ব্যক্তি বা গোষ্ঠী বা সংগঠন বলতে পারে না যে, দেশের আইন আমরা যে কোনও মূল্যে মানব না। সেক্ষেত্রে সেই ব্যক্তি গোষ্ঠী বা সংগঠনকে আইন মানতে বাধ্য করতে হবে। সেই নাগরিকদের মনে গেঁথে দিতে হবে যে, আইনভঙ্গ বা তার যেকোনো রকম বিরোধিতা রাষ্ট্র সহ্য করবে না। মন্তব্য বম্বে হাইকোর্টের (Bombay High Court) বিচারপতি এএস গাদকারী (Justice A.S. Gadkari) ও বিচারপতির কমল খাটা’র (Justice Kamal Khata)।

মামলাকারী নিউ শ্রী স্বামী সামর্থ বরিভাডে হাউসিং কোম্পানি প্রাইভেট লিমিটেড। বরিভাডে গ্রামে সেই সংস্থার প্রায় আঠারোশো বর্গমিটার জমি রয়েছে। অভিযোগ, সেই জমির একাংশ জবরদখল করে মসজিদটি বানানো হয়। কিন্তু থানে মিউনিসিপাল কর্পোরেশন (Municipal Corporation) তাদের অভিযোগকে গুরুত্ব দিচ্ছে না।

আরও পড়ুন: মণিপুর সফরে সুপ্রিম কোর্টের ৬ বিচারপতি

পুরসভার সমীক্ষা অনুযায়ী ৩৬০০ বর্গফুটের ওই মসজিদ তৈরির সময় প্রশাসনের কোনও অনুমতি নেওয়া হয়নি।

সেই সূত্রে কারণ দর্শানোর নোটিশ দেওয়ার পর ওই কাঠামোটিকে বেআইনি ঘোষণা করে ভেঙে ফেলার নির্দেশ জারি হয়। কিন্তু সেটি ভাঙতে গেলে ১৯ ফেব্রুয়ারি বিপুল জনতা পুরকর্মীদের প্রবল বাধা দেয়। আদালতকে জানায় পৌরসভা।

এমন একটি বিপুল কাঠামো যখন তৈরি হচ্ছে, তখন মামলাকারীর তরফ থেকে বার বার পুরসভাকে জানানো সত্বেও কেন ওই নির্মাণ আটকানো হয়নি? পাল্টা প্রশ্ন আদালতের। একই সঙ্গে রমজান মাস মেটার পরেই ওই কাঠামো সম্পূর্ণ গুঁড়িয়ে দেওয়ার নির্দেশ।