হাইকোর্টে কেন্দ্রীয় মন্ত্রীর বিরুদ্ধে নির্বাচনী মামলা খারিজ

মুম্বই: নীতিন গড়করির (Nitin Gadkari) বিরুদ্ধে ইলেকশন পিটিশন (Election Petition) বা নির্বাচনী মামলা খারিজ হল বম্বে হাইকোর্টে (Bombay High Court)। ২০২৪ সালের এপ্রিলে অনুষ্ঠিত অষ্টাদশ লোকসভায় নাগপুর লোকসভা কেন্দ্র থেকে জয়ী এবং কেন্দ্রীয় সড়ক ও পরিবহণ মন্ত্রী নীতিন গড়করির বিরুদ্ধে হওয়া নির্বাচনী মামলা খারিজ করা হল।

গড়করির বিরুদ্ধে নির্বাচনী আচরণবিধি ভঙ্গের অভিযোগ আনেন সুরজ বলরাম মিশ্র (Suraj Balram Mishra)। ভোটারদের কাছে ভারতীয় জনতা পার্টির তরফে ওই নির্বাচন কেন্দ্রে যে ভোটার স্লিপ পাঠানো হয়, সেখানে প্রার্থীর ছবি নাম ও দলীয় প্রতীকের পাশাপাশি ভোটারের যাবতীয় তথ্য সফটওয়্যারের মাধ্যমে প্রিন্ট করা ছিল। এভাবে ভোটারকে প্রভাবিত করার পাশাপাশি বিষয়টি দুর্নীতি বলে দাবি করা হয়।

আরও পড়ুন: বিতর্কিত মন্তব্য মামলায় রাহুল গান্ধীকে নোটিস পাঠাল আদালত

শুনানিতে গড়করির আইনজীবীর সওয়াল, কে ওই সফটওয়্যার তৈরি করেছে, কে বা কারা ওই স্লিপ বিতরণ করেছে বা এমন যন্ত্র ব্যবহার করার অনুমতি কে দিয়েছে, তার কোনও তথ্য মামলায় নেই। এমনকী গড়কারি বিষয়টি সম্পর্কে ওয়াকিবহাল ছিলেন, তারও প্রমাণ নেই।

দুই পক্ষের সওয়ালের পর উচ্চ আদালতের অভিমত, ভোট প্রক্রিয়ায় সরাসরি বা পরোক্ষভাবে প্রভাব খাটানোর কোনও সম্পূর্ণ তথ্য পেশ করতে ব্যর্থ হয়েছেন মামলাকারী। ওই ভোটার স্লিপের দ্বারা কীভাবে নির্বাচনী ফলে প্রভাব খাটানো গিয়েছে, তার কোনও ব্যাখ্যা নেই। উল্টে এমন মামলা করার জন্য মামলার খরচ গড়করিকে দেওয়ার জন্য নির্দেশ দেওয়া হল মামলাকারীকে।